b'\n_START_ARTICLE_\nCharles Michel\n_START_SECTION_\n\xc5\xbdivljenjepis\n_START_PARAGRAPH_\nRodil se je 21. decembra 1975 v Valonskem mestu Namur. Njegov o\xc4\x8de Louis Michel je bil prav tako politik, bil je \xc5\xbeupan, evropski poslanec ter evropski komisar za razvoj in humanitarno pomo\xc4\x8d. Charles se je \xc5\xbee kot \xc5\xa1estnajstleten pridru\xc5\xbeil mladinski zvezi Liberalnih reformatorjev iz Jodoigna, ki je del Reformisti\xc4\x8dnega gibanja. Z osemnajstim letom je bil izvoljen za svetnika v de\xc5\xbeelni svet Brabanta. Na Svobodni univerzi v Bruslju in Univerzi v Amsterdamu je diplomiral iz prava ter nato nekaj let deloval kot odvetnik v Bruslju. _NEWLINE_Leta 2000, star 25 let, je bil imenovan za notranjega ministra zvezne de\xc5\xbeele Valonije, s \xc4\x8dimer je postal najmlaj\xc5\xa1i belgijski minister v zgodovini. Istega leta je postal tudi mestni svetnik mesta Wavre, ki mu je od leta 2006 tudi \xc5\xbeupanoval. Preboj na zvezno raven je dosegel leta 2007, ko je v vladi Guya Verhofstadta postal Zvezni minister za razvojno sodelovanje. Po slabem rezultatu na lokalnih volitvah 2009, je po odstopu Didierja Reyndersa Charles Michele napovedal kandidaturo za vodjo Reformisti\xc4\x8dnega gibanja. Izvoljen je bil januarja 2011, zaradi \xc4\x8desar je odstopil kot minister.\n_START_SECTION_\nPredsednik vlade\n_START_PARAGRAPH_\nPo volitvah 2014 je Reformisti\xc4\x8dno gibanje osvojilo tretji najbolj\xc5\xa1i rezultat. Po politi\xc4\x8dnem kup\xc4\x8dkanju je bil 7. oktobra 2014 uradno predlagan za predsednika nove vlade. Na mestu se je obdr\xc5\xbeal tudi po naslednjih volitvah. 18. decembra 2018 je po politi\xc4\x8dni krizi, ki ji je botroval odhod flamske nacionalisti\xc4\x8dne stranke N-VA zaradi podpisa Marake\xc5\xa1kega sporazuma, napovedal odstop.\n_START_SECTION_\nPredsednik Evropskega sveta\n_START_PARAGRAPH_\nEvropski svet ga je 2. julija 2019, po tridnevnih pogajanjih o razdelitvi vodilnih polo\xc5\xbeajev, izvolil za naslednjega predsednika Evropskega sveta. Kot tretji predsednik najmlaj\xc5\xa1e institucije EU bo 1. decembra 2019 nasledil nekdanjega poljskega predsednika vlade Donalda Tuska, bo drugi Belgijec na polo\xc5\xbeaju, kot prvi je to funkcijo opravljal Herman Van Rompuy.\n_START_SECTION_\nZasebno\n_START_PARAGRAPH_\nJe poro\xc4\x8den in o\xc4\x8de treh otrok. Njegov materni jezik je franco\xc5\xa1\xc4\x8dina, govori pa tudi nizozemsko in angle\xc5\xa1ko.'